Kgakololo eo ya ga Paulo e sa ntse e dira. Tota go tla bo go le kgatlhanong le Dikwalo gore Mokeresete mongwe wa boammaaruri a rotloetse mongwe gore a ye go rupisa ngwana. Go na le go ‘itshunya nko mo dikgannyeng tsa batho ba bangwe,’ Mokeresete o tlogela batsadi ba ngwana gore e nne bone ba itirelang ditshwetso tse di ntseng jalo. (1 Petere 4:15) Mo godimo ga moo, Paulo o ne a tlhotlhelediwa go kwala jaana ka kgang ya go rupisiwa go ya ka Molao wa Moshe: “A motho mongwe o ne a bidiwa a rupile? A a se nne yo o sa rupang. A motho mongwe o biditswe a sa rupa? A a se ka a rupa. Go rupa ga go kaye le fa e le sepe, le go sa rupa ga go kaye le fa e le sepe, mme go boloka ditaelo tsa Modimo go kaya sengwe. Mo boemong le fa e le bofe jo mongwe le mongwe a neng a bidiwa a le mo go jone, a a nnele ruri mo go jone.”—1 Bakorintha 7:18-20.